Prokureur hoor oor borgtog ná skietery op plaasArgieffoto (StevePB, Pixabay) Uitspraak is Dinsdag gelewer in die borgtogaansoek van die vooraanstaande prokureur wat daarvan beskuldig word dat hy vier werkers verlede week op die Zebediela-sitrusplaas geskiet het. Tumi Mokoena, wat onder andere die EFF-leier, Julius Malema, verteenwoordig, het in die Lebowakgomo-landdroshof in Limpopo verskyn op vier aanklagte van poging tot moord. Lt.kol. Moatshe Ngoepe, woordvoerder van die polisie, het gesê Mokoena is borgtog van R10 000 toegestaan en die saak is tot 25 Augustus uitgestel vir verdere ondersoek. Mokoena is Vrydag by sy kantoor in Polokwane in hegtenis geneem ná ŉ skietvoorval vroeër die dag op die sitrusplaas, waarvan hy ŉ direkteur is. Maroela Media het vroeër berig Mokoena het met werkers vergader toe konflik glo ontstaan het. Hy het na bewering ŉ vuurwapen uitgepluk en lukraak op die werkers geskiet toe hulle oproerig geraak het. Vier mense, onderskeidelik 32, 38, 50 en 52 jaar oud, is gewond. Makoena het onmiddellik ná die skietery in sy voertuig gespring en gevlug. Die Zebediela-sitrusplaas was eens op ŉ tyd ŉ reuse-sitrusprodusent, maar het finansiële probleme begin ervaar sedert dit in 2003 ná ŉ grondeisproses aan die plaaslike gemeenskap oorhandig is.